A TANÁCS HATÁROZATA
(2009. július 7.)
a tagállamok foglalkoztatáspolitikáira vonatkozó iránymutatásokról
(2009/536/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 128. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
a Régiók Bizottságával folytatott konzultációt követően,
tekintettel a Foglalkoztatási Bizottság véleményére,
mivel:
(1)
A 2005-ben megújult lisszaboni stratégia a növekedésre és foglalkoztatásra helyezte a hangsúlyt. Az európai foglalkoztatási stratégia foglalkoztatási iránymutatásai és az átfogó gazdaságpolitikai iránymutatások integrált csomag formájában kerültek elfogadásra, amelynek keretében az európai foglalkoztatási stratégiának jut vezető szerep a lisszaboni stratégia foglalkoztatási és munkaerő-piaci célkitűzéseinek megvalósításában.
(2)
A tagállamok nemzeti reformprogramjainak a közös foglalkoztatási jelentésben szereplő vizsgálata azt tükrözi, hogy a tagállamoknak továbbra is minden lehetséges erőfeszítést meg kell tenniük a következő alábbi prioritást élvező kérdések megoldására: a foglalkoztatottak körének bővítése és a foglalkoztatottak megtartása; a munkaerő-kínálat növelése és a szociális védelmi rendszerek korszerűsítése; a munkavállalók és a vállalkozások alkalmazkodóképességének javítása; valamint az emberi erőforrásba való beruházás növelése az oktatás és a különböző készségek javítása révén.
(3)
A jelenlegi gazdasági válságra tekintettel az iránymutatásoknak egyúttal eszközül kell szolgálniuk a növekvő munkanélküliség és a társadalmi kirekesztettség azonnali kihívásainak kezeléséhez. Az azonnali szakpolitikai intézkedések között szerepelnek többek között a munka világába történő átmenet megkönnyítését célzó integrált rugalmas biztonság politikák, a munkanélküliek és a munkahely-kínálat közötti összhang megteremtése, valamint a készségek korszerűsítése.
(4)
A nemzeti reformprogramok bizottsági vizsgálatára figyelemmel a hangsúlyt a hatékony és időben történő végrehajtásra kell helyezni, különös figyelmet fordítva az elfogadott céloknak és referenciaértékeknek, továbbá a szociális partnerek részvételének.
(5)
A 2008-ban elfogadott foglalkoztatási iránymutatások három évre érvényesek, amely időszak alatt naprakésszé tételüket szigorúan korlátozni kell.
(6)
A foglalkoztatási iránymutatások végrehajtása során a tagállamoknak meg kell vizsgálniuk az Európai Szociális Alap felhasználásának lehetőségét.
(7)
Tekintettel az iránymutatás-csomag integrált jellegére, a tagállamoknak teljes körűen végre kell hajtaniuk az átfogó gazdaságpolitikai iránymutatásokat,
ELFOGADTA EZT A HATÁROZATOT:
1. cikk
A tagállamok foglalkoztatáspolitikáira vonatkozó iránymutatásokról szóló, 2008. július 15-i 2008/618/EK tanácsi határozat (3) mellékletében meghatározott, a tagállamok foglalkoztatáspolitikáira vonatkozó iránymutatások a 2009. évre is érvényben maradnak, és azokat a tagállamok figyelembe veszik foglalkoztatáspolitikájukban.
2. cikk
Ennek a határozatnak a tagállamok a címzettjei.
Kelt Brüsszelben, 2009. július 7-én.